| *Bodle* ou *turner* de Xacobe VI (1567-1625) |
| --- |
|  |
| · IACOBVS · D · G · MAG · BRIT; triplo cardo. | · FRAN · & · HIB · REX, león rampante. |
| ***Bodle*** ou ***turner***. (1623). CU. 19 mm. |

O ***bodle*** (coas variantes *boddle* e *bodwell)* ou ***turner*** era unha moeda escocesa de cobre co valor de dous peniques ou 1/120 da libra escocesa (un terzo do *bawbee*), introducida por Xacobe VI (1567-1625) e que se mantivo en produción ata os derradeiros anos do século XVII.

Historia
--------

### Orixe da denominación

Tradicionalmente atribúeselle a orixe da denominación *bodle* ao apelido Bothwell, dun gravador ou director da casa de moeda de Edimburgo, aínda que non hai constancia da súa existencia nos rexistros conservados da ceca. A denominación *turner*, pola súa banda, procedería da corrupción do termo francés *tournois*. A este respecto, cómpre indicar que a primeira moeda cuñada con este valor estaba directamente inspirada no dobre tornés (*double tournois*) francés.

### Xacobe VI (1567-1625)

Esta primeira emisión da moeda de dous peniques de cobre foi en 1597, a nome de Xacobe VI. Presentaba o busto acoirazado do monarca no anverso, rodeado pola lenda · IACOBVS · 6 · D · G · R · SCOTORVM ("Xacobe VI, pola graza de Deus, rei dos escoceses"); no reverso aparecían tres cardos (un dos símbolos nacionais de Escocia), coa lenda · OPPIDVM · EDINBVRGI ("Cidade de Edimburgo") a modo de marca de ceca.

Houbo unha segunda emisión baixo o mesmo monarca, en 1623, na que se mudou a tipoloxía. O novo anverso amosaba un cardo triplo e o reverso o tradicional león rampante das armas escocesas. A lenda do reverso reflectía xa a unión dos reinos de Escocia e de Inglaterra: · IACOBVS · D · G · MAG · BRIT ("Xacobe, pola graza de Deus [rei] de Gran Bretaña"), e continúa no reverso: · FRAN · & · HIB · REX ("Francia e Irlanda").

| *Bodle* ou *turner* de Carlos I (1625-1649) |
| --- |
|  |
| NEMO ME IMPUNE LACESSET ; cardo. | CAR D G SCOT ANG FRA E HIB R, iniciais C·R coroadas. |
| ***Bodle*** ou ***turner***. CU. 19 mm. 1,95 g. |

### Carlos I (1625-1649)

A primeira emisión a nome de Carlos I, de 1629, recuperou esta mesma tipoloxía do triplo cardo e o león rampante, coa única diferenza do nome do monarca (CAROLVS no canto de IACOBVS). Nas sucesivas emisións de *turners* ou *bodles* a nome de Carlos I variouse a tipoloxía. Aínda con variantes, o tipo xeral consistía nas iniciais do monarca coroadas no anverso, coa lenda CAR·D.G·SCOT·ANG·FR·ET·HIB·R ("Carlos, pola graza de Deus, rei de Escocia, Inglaterra, Francia e Irlanda"), e un cardo no reverso, rodeado pola lenda NEMO·ME·IMPVNE·LACESSIT ("Ninguén me fará dano impunemente").

### Carlos II (1660-1685)

Nas primeiras cuñaxes de *turners* ou *bodles* a nome de Carlos II, entre 1663 e 1668, recorreuse ao segundo modelo do seu pai, coas iniciais CRII no anverso.

Nas cuñaxes producidas entre 1677 e 1679 (as primeiras que aparecen coa data explícita), as iniciais do anverso foron substituídas pola representación dunha espada e un cetro coroados e dispostos de tal xeito que forman a cruz de Santo André (un dos símbolos nacionais escoceses). Polo demais, mantivéronse no substancial tanto o motivo do reverso como as lendas de ambas as faces, coas únicas variacións da actualización do nome do monarca no anverso (CAR · II, no canto de CAR).

| *Bodle* ou *turner* de Carlos II (1660-1685) |
| --- |
|  |
| CAR · D : G · SCOT · ANG · FRA · ET · HIB · R ·; iniciaisC·R II coroadas. | NEMO · ME · IMPVNE · LACESSET, cardo. |
| ***Bodle*** ou ***turner***. CU. 20 mm. 2,39 g. |

### Guillerme II (1689-1701) e María II (1689-1694)

Durante os case catro anos de reinado de Xacobe VII de Escocia (1685-1688) houbo unicamente emisións de prata, polo que non se cuñou o *turner* ou *bodle*.

A cuñaxe deste valor foi retomada no reinado de Guillerme II de Escocia e María II, entre os anos 1691 e 1694. O máis característico destas novas emisións é a presenza dun gran monograma formado polas letras W e M (William - Mary), rodeado pola lenda D G MAG BR FR ET HIB REX ET REGINA ("Pola graza de Deus, rei e raíña de Gran Bretaña, Francia e Irlanda").

Logo do falecemento de María, Guillerme II cuñou unha nova emisión do *bodle* ou *turner* entre os anos 1695 e 1697, para a que se recuperou a imaxe da espada e o cetro cruzados que caracterizara a derradeira emisión de Carlos II, en substitución do monograma W-R.

O reverso correspondente a estas dúas series é común e retoma o utilizado nas emisións de Carlos II, caracterizado polo cardo no centro e a lenda NEMO ME IMPUNE LACESSET.

A derradeira cuñaxe desta moeda produciuse en 1697.

Notas
-----

1. 1 2  "1 Turner - James VI Issue of 1623". *Numista*.
2. 1 2  "Turner". En *Dictionary of the Scots Language*. 2004. Scottish Language Dictionaries Ltd.
3. 1 2  "bodle", En *Encyclopædia Britannica*. 1911.
4. ↑  "Bodle". En Martinori, E. (1915). Páxina 38.
5. ↑  "Turner o Bodle". En Martinori, E. (1915). Páxina 539.
6. 1 2 3  "Bodle". En Frey, A. R. (1916). Páxina 28.
7. ↑  Klütz, K. (
 2004).
8. ↑  "Bodle". En Martinori, E. (1915). Páxina 38.
9. ↑  Grueber, H. (1899).
10. ↑  "Turner". En Frey, A. R. (1916). Páxina 249.
11. 1 2  "1 Turner - James VI". *Numista*.
12. 1 2  "1 Turner - Charles I". *Numista*.
13. ↑  "1 Turner - Charles I Coinage of 1629". *Numista*.
14. 1 2 3  Murray, J. K. R.; Stewart, G, H, I. (1972). Páxinas 107-119.
15. ↑  "1 Turner (1663-1668) - Charles II". *Numista*.
16. ↑  "1 Turner (1677-1679)- Charles II". *Numista*.
17. ↑  "1 Turner - Charles II". *Numista*.
18. 1 2  "1 Bodle - William & Mary". *Numista*.
19. 1 2 3  "The copper coinage of 1691 to 1697". En Murray, J. K. R.; Stewart, G, H, I. (1972). Páxinas 119-135.
20. 1 2 3  "1 Bodle - William II". *Numista*.
21. ↑  "National Museums of Scotland - Coin (Reverse), bodle or turner, from reign of Charles II". *nms.scran.ac.uk*. Consultado o 2022-03-21.

Véxase tamén
------------

### Outros artigos

* Libra escocesa
* Penique escocés
* Moeda escocesa

### Bibliografía

* Bateson, D, (1987). *Scottish Coins*. Shire Publications Ltd. ISBN 0-85263-847-7
* Burns, E. (1887). *The Coinage of Scotland*. Volume I, volume II, volume III. Black, Edimburgo.
* De Cardonnel, A. (1786). *Numismata Scotiæ or a series of the scottish coinage, from the reign of William the Lion to the Union*. Edimburgo. G. Nicol.
* Frey, A. R. (1916). *A dictionary of numismatic names; their official and popular designations*. American Journal of Numismatics. Vol 50.
* Grueber, H. (1899). *Handbook of the Coins of Great Britain and Ireland in the British Museum*. Londres. [Reimpresión en 1970; ISBN 1-4021-1090-1]
* Holmes, N. (1998). *Scottish Coins.* Edimburgo. NMS Publishing. ISBN 1-901663-02-7
* Holmes, N. (2006). *Sylloge of Coins of the British Isles. 58. Scottish Coins in the National Museum of Scotland, Edinburg*. Part I. Oxford University Press. ISBN 0-19-726328-3
* Klütz, K. (2004). *Münznamen und ihre Herkunft.* Viena. Moneytrend Verlag. ISBN 3-9501620-3-8
* Mackay, J.; Mussel, J. (2016). *Coin Price Guide to British Coins*. *Token Publishing Ltd*.
* Martinori, E. (1915). *La moneta. Vocabolario generale*. Roma. Istituto italiano di numismatica.
* Murray, J. K. R.; Stewart, G, H, I. (1972). "The scottish copper coinages, 1642-1697". En *British Numismatic Journal*. British Numismatic Society. Páxinas 105-135.
* Seaby, P.; Purvey, F. (1984). *Coins of Scotland Ireland and the Islands*. Sanford J. Durst. ISBN 978-0900652646
* Stewart, I. (1955). *The Scottish Coinage.* Londres. Spink & Son.

### Ligazóns externas

* Scottish Coins

| * v
* c
* e
Moedas do Reino de Escocia |
| --- |
| Moedas de ouro | 
* *Crown*
* *Demy*
* Ducado
* *Hatpiece*
* *Lion*
* *Noble*
* *Pistole*
* *Rider*
* *Ryal*
* *Sword & sceptre*
* *Unicorn*
* *Unit*

 |
| Moedas de prata | 
* Dólar
* *Farthing*
* *Groat*
* *Merk*
* *Noble*
* Penique
* *Ryal*
* Xilin
* Testoon

 |
| Moedas de billón e cobre | 
* *Bawbee*
* *Bodle*
* *Farthing*
* *Hardhead*
* Lion
* Penique
* *Plack*
* *Turner*

 |
| Véxase tamén | 
* Moeda escocesa

 |

* Portal:Historia
* Portal:Reino Unido